Author: Peter
Company: urad

P r e d k l a d a c i a     s p r á v a

       Ministerstvo pre správu a privatizáciu národného majetku SR predkladá materiál  „Návrh na  vydanie rozhodnutia, ktorým sa mení rozhodnutie o  schválení privatizačného projektu štátnej príspevkovej organizácie SNAZIR Bratislava“ na základe žiadosti Fondu národného majetku Slovenskej republiky.

     Fond národného majetku Slovenskej republiky (ďalej len „fond“) predložil podľa § 28 ods. 6 písm. a)  zákona č. 92/1991 Zb. o podmienkach prevodu štátu na iné osoby v znení neskorších predpisov (ďalej len „zákon“),  návrh na zmenu rozhodnutia Ministerstva pre správu a privatizáciu národného majetku SR   č. 22 z 18.10.1993, č.j.: 376/sekr./1993 o schválení privatizačného projektu štátnej príspevkovej organizácie Slovenská národná agentúra pre zahraničné investície a rozvoj (SNAZIR) Bratislava. Na základe rozhodnutia ministerstva č. 22 z 18.10.1993 bola založená spoločnosť Slovenská agentúra pre zahraničné investície a rozvoj (SNAZIR), a.s. Bratislava so 100 % účasťou Fondu národného majetku Slovenskej republiky. 

    Vláda Slovenskej republiky dňa 10. mája 2000 prijala uznesenie č. 301 k opatreniam na podporu významných zahraničných investícii. Vo svojom uznesení okrem iného  ukladá riešiť problematiku spoločnosti SARIO, a.s. Bratislava a odporúča prezidentovi Prezídia Fondu národného majetku SR previesť akcionárske práva k akciám a.s. SNAZIR Bratislava na Ministerstvo hospodárstva SR, Ministerstvo financií SR, Úrad vlády SR, Ministerstvo práce, sociálnych vecí a rodiny SR, Ministerstvo životného prostredia SR, Ministerstvo výstavby a regionálneho rozvoja SR a Ministerstvo pre správu a privatizáciu národného majetku SROV. Súčasne odporúča FNM SR odpredať akcie spoločnosti SNAZIR a.s. Bratislava dotknutým ústredným orgánom  za symbolickú cenu.

   Realizácii tohoto uznesenia bránilo platné znenie zákona NR SR č. 303/1995 Z.z.       o rozpočtových pravidlách, podľa ktorého ministerstvá nemohli nadobúdať cenné papiere. Novelou zákona č. 441/2000, ktorý nadobudol účinnosť dňa 1.1.2000 táto prekážka bola odstránená.

    Dňa 26.6.2000 sa konalo valné zhromaždenie spoločnosti SNAZIR, a.s. so sídlom v Bratislave, ktoré okrem iného rozhodlo o zmene názvu spoločnosti SNAZIR a.s. na nový názov  SARIO , a.s. Bratislava.

    Prevod akcionárskych práv k akciám spoločnosti  SARIO a.s. Bratislava (časť C.1. uznesenia vlády SR č. 301/200) bol realizovaný Zmluvou o plnomocenstve z 27.6.2000. Predmetom tejto zmluvy je splnomocnenie dotknutých ministerstiev na výkon práv a povinností akcionára v spoločnosti SARIO, a.s. Bratislava v rozsahu majetkovej účasti v počte 219 ks akcií s výnimkou Úradu vlády SR, ktorého splnomocňuje na výkon práv a povinností akcionára v rozsahu 220 ks akcií tejto spoločnosti. Menovitá hodnota jednej akcie  je 1 000,- Sk.

Nakoľko uznesenie vlády SR nestanovilo  výšku ceny za kúpu akcií spoločnosti SARIO a.s. Bratislava, ministerstvo navrhuje symbolickú cenu akcie 1,- Sk.